Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2002/C 46/03)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 artikla

SAN ( ) SMM (x)

Asiakirjan kansallinen numero: IG/02/96

1. Jäsenvaltion toimivaltainen viranomainen Nimi: Ministère de l'agriculture et de la pêche - Direction des politiques économique et internationale - Bureau des signes de qualité et de l'agriculture biologique

Osoite: 3, rue Barbet-de-Jouy, F-75349 Paris 07 SP

Puh. (33-1) 49 55 81 01

Faksi (33-1) 49 55 57 85

2. Hakijaryhmittymä 2.1 Nimi: Syndicat du pruneau d'Agen

2.2 Osoite: 18, avenue de Bias BP 162, F-47304 Villeneuve sur Lot Cedex

2.3 Kokoonpano: tuottaja/jalostaja (x) muu ( )

3. Tuotelaji: Hedelmät - Kuivatut hedelmät - 08.13.20.00

4. Tavaraerittely (4 artiklan 2 kohdan mukainen eritelmä)

4.1 Nimi: Pruneaux d'Agen - Pruneaux d'Agen mi-cuits

4.2 Kuvaus: Pruneau d'Agen (Agenin luumu) saadaan Prune d'Ente -lajikkeesta. Se on ovaalinmuotoinen kuivattu hedelmä, jonka väri vaihtelee tummanruskeasta mustaan. Sen pinta on kiiltävä muttei tahmainen. Koostumus on pehmeän sitkeä, sen karamellisoitumattoman mallon väri vaihtelee ruskean kellertävästä kullankeltaiseen, eikä siinä ole sienikasvustoa tai hometta.

Agenin luumut käsitellään teollisesti monella tavalla, muun muassa lisäämällä niihin kosteutta ja poistamalla niistä kivet. Tämän jälkeen ne pakataan kokoluokiteltuina. Pakkauksen päälle merkitään kosteuspitoisuus, joka voi enimmillään olla 35 prosenttia.

Agenin luumun on oltava ehjä, lihaisa, pinnaltaan poimuinen muttei haljennut eikä revennyt. Sen aistinvaraisten ominaisuuksien on oltava asianomaiselle luumulajikkeelle ominaiset.

Agenin luumuja myydään joko irtotavarana (polyetyleenikalvolla varustetuissa 5 tai 12,5 kilogramman laatikoissa tai muussa lainsäädännön mukaisessa pakkauksessa) tai pakattuina (muovipussissa tai -rasiassa, puu- tai metallirasiassa, muovipäällysteisellä puualustalla tai puukorissa taikka muussa lainsäädännön mukaisessa pakkauksessa).

Agenin luumujen vähimmäiskoko on määritelty niin, että 500 grammaan menee enintään 77 hedelmää.

Pruneau d'Agen mi-cuit (puolikuivattu Agenin luumu) on perinteinen tuote, joka saadaan, kun kuivaus lopetetaan hedelmän kosteuspitoisuuden alennuttua 30-35 prosenttiin.

4.3 Maantieteellinen alue: Hedelmätarhojen sekä kuivaus-, jalostus- ja pakkausyksiköiden on sijaittava maantieteellisellä alueella.

Se kattaa koko Lot-et-Garonnen departementin, Houeillesin kantonia lukuun ottamatta, sekä osan naapuridepartementteja eli Gironden departementissa seuraavat kantonit: Auros, Branne, Carbon-Blanc, Castillon La Bataille, Cenon, Créon, La Réole, Lussac, Monségur, Pellegrue, Pujols, Sauveterre de Guyenne ja Sainte-Foy-La-Grande, Dordognen departementissa seuraavat kantonit: Beaumont, Belves, Bergerac, Domme, Eymet, Issigeac, La Force, Le Bugue, Le Buisson de Cadouin, Monpazier, Montpon Menesterol, Sigoules, Velines, Villefranche de Lonchapt ja Villefranche du Périgord, Lotin departementissa seuraavat kantonit: Bretenoux, Castelnau Montratier, Catus, Cazals, Figeac, Gourdon, lacapelle Marival, Lalbenque, Livernon, Luzech, Montcuq, Puy L'Evêque, Saint-Cere, Saint Germain du Bel Air ja Salviac, Gersin departementissa seuraavat kantonit: Condom, Eauze, Fleurance, Jegun, Lectoure, Mauvezin, Miradoux, Montréal, Saint-Clar, Valence sur Baïse ja Vic Fezensac, sekä koko Tarn-et-Garonnen departementin, Caylusin, Saint Antonin Noble Valin ja Villebrumier'n kantoneita lukuun ottamatta.

4.4 Alkuperätodisteet: Ristiretkeläisten Damaskoksesta tuomia Ente-luumupuita lienee viljelty jo 1100-luvulla. Aina 1500-luvulle asti luumut kuivattiin yksinomaan auringossa, mutta alueen ilmaston vuoksi (kosteiden ja kuivien vuosien syklinen esiintyminen) tällainen menettely kävi epävarmaksi. 1500-luvun puolivälissä luumujen kuivaamiseen alettiinkin käyttää leivinuuneja.

Toimijoiden käyttämien menettelyjen ja rekisteröintiasiakirjojen perusteella tuote voidaan tunnistaa ja jäljittää kaikissa tuotannon, kuivauksen ja jalostuksen vaiheessa.

4.5 Tuotantomenetelmä: Hedelmäpuut leikataan vuosittain. Luumut korjataan parhaassa kypsyysasteessa, minkä vuoksi korjuu tehdään useassa vaiheessa. Luumut kuivataan 72 tunnin kuluessa korjuusta erityisissä kuivauslaitoksissa siten, että niiden jäännöskosteuspitoisuus on alle 23 prosenttia. Luumujen on oltava puhtaita ja terveitä, eli niissä ei saa olla käymisen aiheuttamaa tai muuta pilaantumista, eläviä punkkeja, eläviä tai kuolleita hyönteisiä eikä hyönteisten ulosteita. Puolikuivattu Agenin luumu saadaan kuitenkin lopettamalla kuivaus, kun kosteuspitoisuus on 30-35 prosenttia. Kuivauksen jälkeen luumut varastoidaan, valikoidaan ja kokolajitellaan. Kosteuden lisäämisen ja kivenpoiston jälkeen luumut, joiden kosteuspitoisuus on 4.2 kohdassa mainittu pitoisuus, myydään kokolajiteltuina.

4.6 Yhteys maantieteelliseen alkuperään: 4.6.1 Tuotteen erityisominaisuus Ente-luumun tuotantoalue sijaitsee alueella, jolla kohtaavat välimerellinen ja valtamerellinen vaikutus. Ilmaston vaihtelevuuden - kuumat jaksot keväällä ja kesällä, kaikkina vuodenaikoina tulevat sateet, kesäyöt, joita viilentävät ukkossateet - vuoksi hedelmissä on erityinen sokerin ja happamuuden tasapaino, joka antaa Agenin luumulle sen omaperäisen laadun. Ente-luumupuu saa tällä alueella vuotuisen lepokauden talven kylmyyden ansiosta, mutta kukille ja juuri kasvunsa aloittaneille hedelmille vahingolliset keväthallat ovat hyvin vähäisiä. Ente-luumupuu kasvaa parhaalla mahdollisella tavalla maantieteellisen alueen kalkkipitoisessa savimaassa. Maaperän tyyppi vaikuttaa kasvuun ja tuottaa suuria, hyvin makeita luumuja, joiden kuori on ohut ja pehmeän sitkeä. Tämä on suurikokoisten ja laadukkaiden luumujen viljelyn ehdoton edellytys.

4.6.2 Maineikas ennen ja nyt Agenin luumua ryhdyttiin nopeasti myymään laajalti, koska sillä on hyvä ravintoarvo ja sitä on helppo säilyttää ja kuljettaa. Sen kansainvälinen maine oli hyvin suuri 1700-luvun lopulla ja erityisesti 1800-luvun puolivälin jälkeen, jolloin tuote tunnettiin maailmanlaajuisesti sen maantieteelliseen alkuperään viittaavan nimen kautta. 1960-luvulta alkaen sen maine on jälleen alkanut levitä.

4.7 Valvontaelin: Nimi: Qualisud

Osoite: Agropôle, BP 102, F-47000 Agen

Nimi: Qualicert

Osoite: 191, av. A.-Briand, F-94237 Cachan Cedex

Maataloustuotteiden ja elintarvikkeiden sertifioinnista vastaava Cofracin maatalous- ja elintarvikeosasto on hyväksynyt kyseiset elimet normin NF EN 45011 mukaisesti.

4.8 Merkintä: Pakkauksiin tehdään seuraavat merkinnät: Pruneaux d'Agen tai Pruneaux d'Agen mi-cuits. Merkintöjen on oltava voimassa olevan lainsäädännön vaatimusten mukaisia.

4.9 Kansalliset vaatimukset: -

EY-asiakirjanumero: G/FR/00149/2000.08.22.

Täydellisen asiakirjan vastaanottopäivä: 13. syyskuuta 2001.